Na temelju članka 86. Zakona o prostornom uređenju (Narodne novine broj 153/13, 65/17, 114/18, 39/19, 98/19 i 67/23), u daljnjem tekstu: Zakon, te članka 30. Statuta Općine Vinica (Službeni vjesnik Varaždinske županije broj 30/20 i 09/21), Općinsko vijeće, na \_\_\_. sjednici, \_\_\_.\_\_\_.\_\_\_\_\_\_., donosi

**Odluku o izradi**

**Prostornog plana uređenja Općine Vinica**

***Opće odredbe***

Članak 1.

Donosi se odluka o izradi Prostornog plana uređenja Općine Vinica, u daljnjem tekstu: Odluka.

Donošenjem ove Odluke započinje postupak izrade i donošenja Prostornog plana uređenja Općine Vinica, u daljnjem tekstu: Plan.

Nositelj izrade Plana je Općina Vinica, Jedinstveni upravni odjel, u daljnjem tekstu: Nositelj izrade.

Odgovorna osoba Nositelja izrade je čelnik tijela iz stavka 3. ovoga članka.

***Pravna osnova za izradu Plana***

Članak 2.

Postupak izrade i donošenja Plana temelji se na odredbama članka 86. do članka 112. Zakona, a u skladu s odredbama Pravilnika o prostornim planovima (Narodne novine broj 152/23), u daljnjem tekstu: Pravilnik, i ostalim važećim propisima iz područja prostornog uređenja.

***Razlozi donošenja Plana, ciljevi i programska polazišta***

Članak 3.

Ovom Odlukom određuju se razlozi, ciljevi i programska polazišta u okviru kojih se određuju prostorno planska rješenja u postupku izrade Plana.

Razlozi za donošenje Plana:

1. Usklađenost sa zakonskim i podzakonskim okvirom
   1. Zakonska obveza izrade Plana i usklađenje sa Zakonom

Prostorni plan uređenja Općine izrađuje se temeljem članaka 76. i 77. Zakona o prostornom uređenju („Narodne novine“ broj 153/13, 65/17, 114/18, 39/19, 98/19, 67/23); (u daljnjem tekstu: Zakon), odgovarajućih drugih odredbi Zakona, koje se odnose na sadržaj, oblik i postupak izrade i donošenja prostornog plana uređenja općina, prema Pravilniku o prostornim planovima („Narodne novine“ broj 152/23) (u daljnjem tekstu: Pravilnik) i sukladno Uredbi o određivanju građevina, drugih zahvata u prostoru i površina državnog i područnog (regionalnog) značaja („Narodne novine“ broj 37/14, 154/14, 30/21, 75/22, 61/23);(u daljnjem tekstu: Uredba).

* 1. Usklađenje s planom više razine

Prostorni plan uređenja Općine je prostorni plan lokalne razine i sukladno Zakonu treba biti usklađen s prostornim planovima više razine utvrđenih Zakonom.

Podatke kojima se osigurava usklađenost s prostornim planovima više razine temeljem članka 90. Zakona osiguravaju tijela nadležna za prostorno planiranje državne i područne (regionalne) razine, sukladno Pravilniku i Uredbi:

- Ministarstvo prostornog uređenja, graditeljstva i državne imovine (u daljnjem tekstu: MPUGDI), ZAVOD ZA PROSTORNI RAZVOJ za građevine, zahvate u prostoru i površine državnog značaja prema Uredbi i za sadržaj određen člankom 67. Zakona

- Varaždinska županija, ZAVOD ZA PROSTORNO UREĐENJE ŽUPANIJE za građevine, zahvate u prostoru i površine područnog (regionalnog) značaja i za sadržaj određen člankom 72. Zakona, te izuzetno, u situacijama predviđenim Zakonom i za građevine, zahvate u prostoru i površine državnog značaja.

MPUGDI, Zavod za prostorni razvoj obavezan je u zahtjevu za izradu prostornog plana iz ove Odluke, Nositelju izrade dostaviti popis svih postojećih i planiranih građevina, zahvata u prostoru i površina državnog značaja relevantnih za površinu obuhvata prostornog plana iz ove Odluke, prema Uredbi, za sadržaj određen člankom 67. Zakona, zajedno s pripadajućim vektorskim grafičkim podacima u formatu podržanom od ISPU modula ePlanovi - editor i klasificirano prema Kodu teme iz Pravilnika.

Ukoliko su podaci (ili dio podataka) iz prethodnog stavka već sadržani u ISPU modulu ePlanovi – editor, MPUGDI, Zavod za prostorni razvoj može dostaviti samo popis i izjavu da su podaci (ili dio podataka) već sadržani u ISPU modula ePlanovi - editor te da se za potrebe izrade prostornog plana iz ove Odluke mogu preuzeti neposredno.

Varaždinska županija, Zavod za prostorno uređenje Županije obavezan je u zahtjevu za izradu prostornog plana iz ove Odluke, Nositelju izrade dostaviti popis svih postojećih i planiranih građevina, zahvata u prostoru i površina područnog (regionalnog) značaja relevantnih za površinu obuhvata prostornog plana iz ove Odluke prema Uredbi i za sadržaj određen člankom 72. Zakona, zajedno s pripadajućim vektorskim grafičkim podacima u formatu podržanom od sustava ePlanovi editor i klasificirano prema Kodu teme iz Pravilnika.

Ukoliko su pojedine građevine, zahvati u prostoru i površine državnog značaja relevantni za površinu obuhvata prostornog plana iz ove Odluke planirani važećim Prostornim planom Županije, Zavod je obavezan u zahtjevu za izradu prostornog plana iz ove Odluke, Nositelju izrade dostaviti popis predmetnih građevina, zahvata u prostoru i površina državnog značaja, zajedno s pripadajućim vektorskim grafičkim podacima u formatu podržanom od sustava ePlanovi editor i klasificirano prema Kodu teme sukladno Pravilniku.

Ukoliko su podaci (ili dio podataka) iz prethodnog stavka već sadržani u ISPU modulu ePlanovi – editor, Varaždinska županija, Zavod za prostorno uređenje Županije može dostaviti samo popis i izjavu da su podaci (ili dio podataka) već sadržani u ISPU modula ePlanovi - editor te da se za potrebe izrade prostornog plana iz ove Odluke mogu preuzeti neposredno.

Ukoliko se tijekom izrade prostornog plana prema ovoj Odluci podaci u nadležnosti Zavoda za prostorni razvoj ili Zavoda za prostorno uređenje Županije izmijene uslijed u međuvremenu usvojenih prostornih planova državne ili područne (regionalne ) razine, izmijenjeni podaci se mogu dostaviti naknadno, nakon što predmetni prostorni planovi (državni i županijski) stupe na snagu.

* 1. Usklađenje s planom šireg područja iste razine

Nije primjenljivo, ne postoji kategorija prostornog plana lokalne razine širega područja.

1. Određivanje novih prostorno planskih rješenja

Osnovni koncept razvoja prostora određen važećim Prostornim planom uređenja Općine će se zadržati i u prostornom planu iz ove Odluke.

Nova prostorno - planska rješenja moguća su temeljem posebnih sektorskih studija, analize stanja terena, razvojnih planova lokalne uprave i samouprave, izvješća prema članku 85. Zakona, kao i drugih relevantnih podataka prikupljenih od strane javnopravnih tijela i relevantnih pravnih osoba, te mogu obuhvaćati proširenja postojećih i utvrđivanje novih građevinskih područja, kao i drugo od utjecaja na uređenje prostora.

Osnovni ciljevi i programska polazišta za izradu Plana:

Trenutno važeći Prostorni plan uređenja Općine izrađen je kao prostorni plan stare generacije, a u sadržajnom smislu predstavlja programsko polazište za izradu prostornog plana iz ove Odluke, kao prostornog plana nove generacije, što je i osnovni cilj provedbe postupka prema ovoj Odluci.

***Obuhvat Plana***

Članak 4.

Obuhvat prostornog plana iz ove Odluke identičan je površini jedinice lokalne samouprave – Općina Vinica.

Geometrija Plana unijeta je u ISPU sustav, modul ePlanovi.

***Sažeta ocjena stanja u obuhvatu Plana***

Članak 5.

Za područje Općine Vinica trenutno je na snazi Prostorni plan uređenja Općine Vinica („Službeni vjesnik Varaždinske županije“ broj 18/06,16/11, 93/20, 97/23, 124/2023 - pročišćeni tekst)- III. izmjene i dopune.

Predmetni Prostorni plan se od svog stupanja na snagu, uz nekoliko izmjena i dopuna, kontinuirano primjenjuje i osnova je osiguranja načela prostornog uređenja utvrđenih Zakonom, te će i nadalje važiti do stupanja na snagu prostornog plana izrađenog temeljem ove Odluke.

Važeći Prostorni plan javno je dostupan u ISPU sustavu MPUGDI, i na mrežnim stranicama Varaždinske županije na poveznici: https://www.varazdinska-zupanija.hr/dokumenti/prostorni-planovi.html

***Popis sektorskih strategija i drugih dokumenata u skladu s kojima se utvrđuju zahtjevi za izradu Plana***

Članak 6.

U izradi prostornog plana prema ovoj Odluci koristit će se sve važeće strategije i planovi lokalne razine (Razvojni program Općine, Procjena rizika od velikih nesreća i drugi strateški dokumenti Općine), sektorske studije i drugi akti zaštite okoliša, prirode i kulturnih dobara za općinsko područje, sektorske studije Županije koje se odnose na područje Općine Vinica.

***Način pribavljanja stručnih rješenja za izradu Plana***

Članak 7.

Za potrebe izrade prostornog plana prema ovoj Odluci, koristit će se podaci i stručne podloge koje su obvezna dostaviti javnopravna tijela u postupcima izdavanja zahtjeva prema Zakonu.

Ocjenjuje se da neće biti potrebna dodatna stručna rješenja, osim navedenih u prethodnom članku, a koja su već sadržana u arhivi Općine.

Ukoliko se u postupku izrade nacrta prijedloga Prostornog plana pokaže potreba za posebnim tehničkim rješenjima izvan ovlasti koje po zakonu ima prostorni planer, navedena rješenja će se pribaviti u postupku izrade Prostornog plana, u vidu posebne stručne podloge.

***Popis javnopravnih tijela određenih posebnim propisima, koja daju zahtjeve za izradu Plana iz područja svog djelokruga, te drugih sudionika i korisnika prostora koji trebaju sudjelovati u izradi Plana***

Članak 8.

Poziv na dostavu zahtjeva za izradu Plana uputit će se sljedećim javnopravnim tijelima:

* 1. Županijska uprava za ceste Varaždinske županije, HR-42000 Varaždin, Ljudevita Gaja 4.
  2. Hrvatske vode, VGO za Muru i gornju Dravu, HR-42000 Varaždin, Međimurska 26b.
  3. HRVATSKI TELEKOM d.d., Regija 1 Sjever, HR-10000 Zagreb, Slavonska avenija 6/8.
  4. OT-OPTIMA TELEKOM d.d., HR-10000 Zagreb, Bani 75a.
  5. A1 HRVATSKA d.o.o., HR-10000 Zagreb, Vrtni put 1.
  6. TELE2 d.o.o., HR-10000 Zagreb, Josipa Marohnića 1.
  7. METRONET TELEKOMUNIKACIJE d.d., HR-10000 Zagreb, Ulica Grada Vukovara 269/d.
  8. Hrvatska regulatorna agencija za mrežne djelatnosti, HR-10110 Zagreb, Ulica Roberta Frangeša Mihanovića 9.
  9. Hrvatske šume d.o.o., Uprava šuma Podružnica Koprivnica, HR-48000 Koprivnica, Ivana Meštrovića 28.
  10. Ministarstvo unutarnjih poslova, Ravnateljstvo civilne zaštite, Područni ured civilne zaštite Varaždin, Služba inspekcijskih poslova Varaždin, HR-42000 Varaždin, Kratka 1/IV.
  11. Ministarstvo unutarnjih poslova, Ravnateljstvo civilne zaštite, Sektor za inspekcijske poslove, HR-10000 Zagreb, Ilica 335.
  12. TERMOPLIN d.d., HR-42000 Varaždin, Vjekoslava Spinčića 80.
  13. PLINACRO d.o.o., HR-10000 Zagreb, Savska cesta 88a.
  14. INA-INDUSTRIJA NAFTE d.d., Istraživanja i proizvodnje nafte i plina, HR-10020 Zagreb, Lovinčićeva 4.
  15. Ministarstvo poljoprivrede, Uprava za poljoprivredno zemljište, biljnu proizvodnju i tržište, HR-10000 Zagreb, Ulica grada Vukovara 78.
  16. Ministarstvo kulture i medija, Uprava za zaštitu kulturne baštine, Konzervatorski odjel u Varaždinu, HR-42000 Varaždin, Gundulićeva 2.
  17. VARKOM d.o.o., HR-42000 Varaždin, Trg bana Jelačića 15.
  18. Općina Petrijanec, HR-42206 Petrijanec, Trg Svetog Petra 1.
  19. Općina Maruševec, HR-42243 Maruševec, Čalinec 52.
  20. Općina Donja Voća, HR-42245 Donja Voća, Donja Voća 26c.
  21. Općina Cestica, HR-42208 Cestica, Dravska 1a.
  22. Hrvatski operator prijenosnog sustava d.d., Sektor za razvoj, priključenja, izgradnju i upravljanje imovinom, HR-10000 Zagreb, Kupska 4.
  23. HEP-Operator distribucijskog sustava d.o.o., Elektra Varaždin, HR-42000 Varaždin, Kratka 3.
  24. Hrvatske ceste d.o.o., Sektor za održavanje i promet, Poslovna jedinica Varaždin, Tehnička ispostava Varaždin, HR-42000 Varaždin, Kralja Petra Krešimira IV 25.

Poziv na dostavu zahtjeva za izradu Plana uputit će se i drugim sudionicima i korisnicima prostora koji sudjeluju u izradi Plana:

1. Ministarstvo prostornog uređenja, graditeljstva i državne imovine, Zavod za prostorni razvoj, HR-10000 Zagreb, Ulica Republike Austrije 14.
2. Zavod za prostorno uređenje Varaždinske županije, HR-42000 Varaždin, Mali plac 1.
3. Javna ustanova za upravljanje zaštićenim dijelovima prirode Varaždinske županije, HR-42000 Varaždin, Ulica Stanka Vraza 4.
4. HZS, PODRUČNA SLUŽBA ZA STATISTIKU VARAŽDIN, HR-42000 Varaždin, Ulica Stanka Vraza 4.
5. Varaždinska županija, Upravni odjel za poljoprivredu i zaštitu okoliša, HR-42000 Varaždin, Franjevački trg 7.

Rok za dostavu zahtjeva je 30 dana od zaprimanja poziva za dostavu zahtjeva.

Ako javnopravno tijelo ne dostavi zahtjeve u roku iz prethodne alineje, smatra se da zahtjeva nema.

Dostava poziva Nositelja izrade prema javnopravnim tijelima, pravnim osobama i drugim sudionicima predviđena je kroz modul ePlanovi, elektroničkom poštom, te alternativno poštom uz dostavnicu ili osobnom dostavom.

Dostava zahtjeva i drugih podataka pozvanim sudionicima prema Nositelju izrade preferira se kroz modul ePlanovi i elektroničkom poštom, a u slučaju da to nije moguće poštom uz dostavnicu ili ukoliko je prihvatljivo osobnom dostavom.

***Dinamika s fazama izrade Plana***

Članak 9.

Faze izrade prostornog plana iz ove Odluke utvrđene su Zakonom, točkom 6.5. „Postupak i način izrade i donošenja prostornih planova“.

Rok za dostavu podataka od javnopravnih tijela i drugih pozvanih sudionika je 30 dana od dana zaprimanja zahtjeva za njihovo izdavanje.

Danom početka izrade nacrta prijedloga prostornog plana smatra se dan dostave stručnom izrađivaču svih zaprimljenih podataka od javnopravnih tijela i drugih relevantnih pravnih i fizičkih osoba, te svih potrebnih stručnih podloga utvrđenih ovom Odlukom, kroz ISPU modul ePlanovi i ePlanovi-editor.

Okvirno se utvrđuje da je rok za izradu nacrta prijedloga prostornog plana cca 6 mjeseci od početka izrade predmetnog nacrta prijedloga.

Kao rok završetka izrade prostornog plana okvirno se utvrđuje 31.12.2025.

Rok se može produžiti ukoliko dođe do ponavljanja izrade nacrta prijedloga plana, ponavljanja javne rasprave, kao i uslijed drugih nepredviđenih okolnosti.

***Izvori financiranja izrade Plana***

Članak 10.

Općinski proračun i drugi odgovarajući izvori, sukladno Zakonu.

***Druga pitanja značajna za izradu Plana***

Članak 11.

U skladu s člankom 86. Zakona na Prijedlog odluke o izradi Plana, sukladno posebnim propisima kojima se uređuje zaštita okoliša i prirode, pribavljeno je Mišljenje o provedenom postupku ocjene o potrebi strateške procjene utjecaja na okoliš za Prostorni plan uređenja Općine Vinica, KLASA: 351-06/24-01/11, URBROJ: 2186-05/7-24-4, od 23. rujna 2024. godine, izdano od strane Varaždinske županije, Upravnog odjela za poljoprivredu i zaštitu okoliša).

Sukladno člancima 90., 91. i 92. Zakona, javnopravna tijela i drugi sudionici pozvani od Nositelja izrade na izdavanje zahtjeva za izradu prostornog plana iz ove Odluke, obavezna su u zahtjevu za izradu prostornog plana iz ove Odluke, Nositelju izrade dostaviti popis i navesti odredbe propisa, sektorskih strategija, planova, studija i drugih dokumenata propisanih posebnim zakonima na kojima se temelje zahtjevi.

Javnopravno tijelo je dužno, bez naknade, Nositelju izrade uz izdani zahtjev dostaviti i sve raspoložive podatke i drugu dokumentaciju iz svojega djelokruga, koji su potrebni za izradu prostornog plana, a koji nisu sadržani u informacijskom sustavu (ISPU modul ePlanovi-editor).

Grafički podaci se dostavljaju u vektorskom formatu (dxf, dwg, shp ili drugi vektorski format prilagođen ISPU modulu - ePlanovi editor).

Tekstualni podaci se dostavljaju u digitalnom pdf formatu.

Javnopravno tijelo ne može zahtjevima za izradu prostornog plana postavljati uvjete kojima bi se mijenjali sadržaj, ciljevi i/ili programska polazišta za izradu prostornog plana određeni ovom Odlukom.

Javnopravno tijelo u svrhu davanja zahtjeva za izradu prostornog plana ne može zahtijevati od Nositelja izrade plana ili stručnog izrađivača izradu i podnošenje dokumenata ili pribavljanje podatka iz njegova upravnog područja.

Ako javnopravno tijelo ne dostavi zahtjeve za izradu prostornog plana u određenom roku, smatra se da zahtjeva nema, te se u tom slučaju u izradi i donošenju prostornog plana uzimaju u obzir uvjeti koji su od utjecaja na prostorni plan prema odgovarajućem posebnom propisu i/ili javno dostupnom dokumentu.

U javnoj raspravi o prijedlogu prostornog plana javnopravno tijelo koje je dalo, odnosno trebalo dati zahtjeve za izradu prostornog plana sudjeluje davanjem mišljenja o prihvaćanju tih zahtjeva, odnosno mišljenja o primjeni posebnog propisa i/ili dokumenta koji je od utjecaja na prostorni plan, u kojem mišljenju javnopravno tijelo ne može postavljati nove ili drukčije uvjete od onih koji su dani u zahtjevu za izradu nacrta prostornog plana po pozivu Nositelja izrade.

Za pojedina javnopravna tijela, osim gore navedenog načina postupanja, dodatno se utvrđuje sljedeće:

Ministarstvo kulture i medija, Upravni odjel za zaštitu kulturne baštine, nadležni konzervatorski odjel obavezan je u zahtjevu za izradu prostornog plana iz ove Odluke, Nositelju izrade dostaviti popis relevantnih propisa, te za područje obuhvata prostornog plana iz ove Odluke popis zaštićenih kulturnih dobara (arheološke lokalitete i nalazišta, nepokretna kulturna dobra – povijesne cjeline i pojedinačna kulturna dobra strukturirano po tipologiji) s priloženim preslikama rješenja o zaštiti (kompletne akte u pdf formatu), grafičke prikaze granica kulturnih dobara u vektorskom formatu podržanom od ISPU modula ePlanovi - editor, odnosno izjavu da su grafički prikazi kulturnih dobara javno dostupni na mrežnim stranicama nadležnog ministarstva, s odgovarajućom poveznicom, te ukoliko za područje obuhvata postoje sektorske stručne studije i preslike istih u pdf formatu.

Za kulturna dobra obavezno treba navesti naznaku razine zaštite (državna, područna(regionalna) ili lokalna), odnosno treba specificirati Kod teme sukladno Pravilniku o prostornim planovima („Narodne novine“ broj 152/23).

Upravni odjel Županije nadležan za zaštitu prirode obavezan je u zahtjevu za izradu prostornog plana iz ove Odluke, Nositelju izrade dostaviti popis relevantnih propisa, te za područje obuhvata prostornog plana iz ove Odluke popis zaštićene prirode i ekološke mreže strukturirano po tipologiji s priloženim preslikama rješenja o zaštiti (kompletne akte u pdf formatu), grafičke prikaze granica zaštićene prirode i ekološke mreže u vektorskom formatu podržanom od ISPU modula ePlanovi - editor, odnosno izjavu da su grafički prikazi zaštićene prirode i ekološke mreže javno dostupni na mrežnim stranicama nadležnog ministarstva, s odgovarajućom poveznicom, te ukoliko za područje obuhvata postoje sektorske stručne studije i preslike istih u pdf formatu.

Za zaštićenu prirodu obavezno treba navesti naznaku razine zaštite (državna, područna(regionalna) ili lokalna), odnosno treba specificirati Kod teme sukladno Pravilniku o prostornim planovima („Narodne novine“ broj 152/23).

Javna ustanova za zaštitu prirode Županije obavezna je u zahtjevu za izradu prostornog plana iz ove Odluke, Nositelju izrade dostaviti preslike planova upravljanja zaštićene prirode i ekološke mreže za područje obuhvata prostornog plana iz ove Odluke, u pdf formatu ili ukoliko su isti javno objavljeni na mrežnim stranicama, navesti odgovarajuću poveznicu.

Državni zavod za statistiku, nadležni Područni ured obavezan je u zahtjevu za izradu prostornog plana iz ove Odluke, Nositelju izrade dostaviti usporediv popis stanovnika po naseljima za zadnja 3 popisna razdoblja i relevantne podatke o radnim migracijama (dnevne, mjesečne, godišnje) za područje obuhvata prostornog plana iz ove Odluke, ako je moguće po naseljima.

Zahtjevi za izradu prostornog plana iz ove Odluke izdani od MPUGDI, Zavod za prostorni razvoj i Varaždinska županija, Zavod za prostorno uređenje Županije trebaju sadržavati sve potrebne podatke kojima se osigurava usklađenost prostornog plana iz ove Odluke s prostornim planovima više razine, sukladno poglavlju „Usklađenje s planom više razine“ iz ove Odluke. Radi veće preglednosti podataka predlaže se da se traženi popis svih postojećih i planiranih građevina, zahvata u prostoru i površina u nadležnosti pojedinog zavoda i pripadajući kodovi tema iskažu tabelarno.

Javnopravna tijela za koje su posebnim propisom utvrđeni režimi, obavezna su u zahtjevu očitovati se o primjeni režima u vlastitoj nadležnosti.

***Prijelazne i završne odredbe***

Članak 12.

Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA: \_\_\_-\_\_\_/\_\_\_-\_\_\_/\_\_\_

URBROJ: \_\_\_\_-\_\_\_-\_\_\_-\_\_\_

\_\_\_\_\_\_\_\_\_\_\_\_\_\_, \_\_\_.\_\_\_.\_\_\_\_\_\_.

PREDSJEDNIK OPĆINSKOG VIJEĆA

Predrag Štromar